Nettali 98: Ci tundu oliw yi
FII, Yeesu la ci tundu Oliw yi. Ñeent yi ci des, ndawam yi la. Am na Andare ak Piyeer. Ñaar ñooñu ñoo bokk ndey ak baay. Am na it Saag ak Yowaana. Ñoom it ñoo bokk ndey ak baay. Li ngay gis noonu ci ginnaaw mooy kër Yàlla gi.
Am na léegi ñaari fan bi Yeesu duggee ci Yerusalem ci kow mbaam bu ndaw. Tey Talaata la. Ci suba si, Yeesu demoon na ci kër Yàlla gi. Foofu, saraxalekat yi jéem nañu ko jàpp ngir rey ko. Waaye dañu ragaloon ndaxte mbooloo mi dafa bëgg Yeesu.
Nii la Yeesu di woowee kilifa diine yooyu : ‘ Yéen, ay jaan ak doomu jaan ngeen ! ’ Mu ne leen Yàlla dina leen yar ndax lépp lu bon li ñu def, ba pare mu dem ci tundu Oliw yi. Ñeenti ndawam yi daldi am li ñu koy laaj. Ndax xam nga lan la ?
Dañu koy laaj lu jëm ci li war a am ëllëg. Xam nañu ne Yeesu dina dindi lépp lu bon ci kow suuf si. Waaye dañu bëgg xam kañ la loolu di am. Kañ la Yeesu di dellusi ngir nguuru ?
Yeesu xam na ne ñi koy topp fii ci suuf duñu ko mën a gis bés bu dellusee, ndaxte ci asamaan lay nekk, te duñu ko mën a gis foofu. Kon Yeesu wax na ndawam yi yenn ci xew-xew yi war a am ci kow suuf ci jamano bu muy nguuru ci asamaan. Loolu lan la ?
Yeesu nee na dina am xare yu mag, feebar ak xiif dina bare, nit ñiy jéggi yoon dinañu bare lool, te dina am yëngu-yëngu suuf yu réy. Yeesu wax na it ne dinañu yégle xibaar bu baax bi jëm ci nguuru Yàlla fu nekk ci àddina si. Ndax gis nañu xew-xew yooyu ci suñu jamano ? Waawaaw ! Kon na ñu wóor ne fi mu nekk nii, Yeesu mu ngiy nguuru ca asamaan. Léegi mu dindi lépp lu bon li am ci kow suuf si.
Macë 21:46; 23:1-39; 24:1-14; Màrk 13:3-10.
Laaj yi
- Xoolal li ñuy wone foofu. Ana Yeesu te ñan ñoo nekk ak moom ?
- Saraxalekat yi, lan lañu jéem a def Yeesu ci kër Yàlla gi, te lan la leen Yeesu wax ?
- Lan la ndaw yi laaj Yeesu ?
- Lu tax Yeesu wax ndawam yi lu war a xew ci kow suuf si bés buy nguuru ca asamaan ?
- Lan la Yeesu wax ne dina am bala muy dindi lépp lu bon ci kow suuf ?
Leneen li ñu mën a laaj
- Jàngal Macë 23:1-39.
Dëgg la, Mbind mi dafa ñuy won ne bu ñuy woo nit, mën nañu jaar ci tiitar bi ñu koy woowe fi muy liggéeye. Waaye li Yeesu wax ci Macë 23:8-11, lan lay wone lu jëm ci jaar ci tiitar ngir màggal nit ci mbooloo karceen yi (Jëf. 26:25; Room 13:7; 1 Piy. 2:13, 14) ?
Lan la Farisen yi doon jéem a def ngir tere nit ñi ñu nekk karceen, te naka la njiiti diine yi tey defe lu mel noonu (Macë 23:13; Luug 11:52; Ywna. 9:22; 12:42; 1 Tes. 2:16) ?
- Jàngal Macë 24:1-14.
Naka la Macë 24:13 wonee ni muñ ame solo ?
“ Muj ” gi ñuy wax ci Macë 24:13, lan la tekki (Macë 16:27; Room 14:10-12; 2 Kor. 5:10) ?
- Jàngal Màrk 13:3-10.
Lan la Yeesu wax ci Màrk 13:10 luy wone ne waruñu yéexantu ci liggéeyu waare xibaar bu baax bi ? Li Yeesu wax noonu, lan la war a def ci ñun (Room 13:11, 12; 1 Kor. 7:29-31; 2 Tim. 4:2) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn